《杂诗》
宋代·吕陶

夕阴敛层空，素月出西海。寥寥俯仰间，杳不见纤霭。

清光信可掬，璀璨掌握内。虚庭纵远目，中夜如有待。

念我金石交，轻别己十载。德音响球琳，道味芬兰茝。

悠然阻声容，况复接言诲。幽怀愿一写，四顾多泛爱。

回头自珍惜，欲显不如晦。赖此秋蟾魄，千里共光彩。

思贤摇去意，对景慕良会。此夕虽圆明，清赏君何在。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。